

**รพ.มะเร็งอุดรธานี พัฒนาต้นแบบการส่งยาเคมีบำบัด ไปยังโรงพยาบาล**

**ในสังกัดสำนักงานปลัดกระทรวงสาธารณสุข (Chemotherapy Delivery Model)**

กรมการแพทย์ โดยโรงพยาบาลมะเร็งอุดรธานี ได้พัฒนานวัตกรรม เทคโนโลยีแห่งอนาคต หุ่นยนต์ผสมยาเคมีบำบัด (AYA Chemotherapy Compounding Robot) ที่มีความแม่นยำสูง ถูกต้อง ปลอดภัย ทำงานด้วยแขนกล ควบคุมด้วยระบบอัตโนมัติในสภาวะปลอดเชื้อ ตามมาตรฐานการเตรียมยา ภายใต้การกำกับดูแลของเภสัชกรผู้เชี่ยวชาญ

**นายแพทย์ธงชัย กีรติหัตถยากร**  **อธิบดีกรมการแพทย์** กล่าวว่า โรคมะเร็งเป็นปัญหาสุขภาพสำคัญของประชาชนไทยและทั่วโลก การเข้าถึงบริการและรับการรักษาอย่างเหมาะสมในเวลาที่รวดเร็วเป็นหัวใจที่จะทำให้ผู้ป่วยมะเร็งมีโอกาสหายขาดและมีคุณภาพชีวิตที่ดีเพื่อสร้างการเข้าถึงบริการ กระทรวงสาธารณสุขจึงมีนโยบายมะเร็งรักษาทุกที่ (Cancer Anywhere) โดยการให้ยาเคมีบำบัดเป็นหนึ่งในเครื่องมือสำคัญของการรักษาโรคมะเร็ง ซึ่งมากกว่าร้อยละ 50 ของผู้ป่วยมะเร็งจำเป็นต้องได้รับการรักษาชนิดนี้ กรมการแพทย์ จึงได้วางกรอบทิศทางการพัฒนาหน่วยงานให้มุ่งเน้นการสร้างนวัตกรรมและการขยายผลนวัตกรรมที่มีอยู่ไปสู่ระบบสุขภาพ ซึ่งโรงพยาบาลมะเร็งอุดรธานีได้พัฒนาหุ่นยนต์ผสมยาเคมีบำบัดและต้นแบบการส่งยาเคมีบำบัดไปสู่โรงพยาบาลใกล้เคียงในเขตสุขภาพที่ 8

**เรืออากาศเอกสมชาย ธนะสิทธิชัย ผู้อำนวยการโรงพยาบาลมะเร็งอุดรธานี** กล่าวว่า โรงพยาบาลมะเร็งอุดรธานีเป็นโรงพยาบาลแห่งแรกในประเทศไทยที่พัฒนานวัตกรรมหุ่นยนต์ผสมยาเคมีบำบัด ซึ่งผ่านการศึกษาวิจัยในด้านความปลอดภัยและแม่นยำเพื่อช่วยเพิ่มประสิทธิภาพและความปลอดภัยต่อบุคลากรรวมถึงผู้ป่วยมะเร็ง ที่จำเป็นต้องได้รับการรักษาด้วยยาเคมีบำบัด โดยเริ่มต้นพัฒนาตั้งแต่ปี 2562 ทดสอบระบบในปี 2564 และใช้งานจริงตั้งแต่เดือนมีนาคม 2565 เป็นต้นมา ในอนาคตสามารถลดการนำเข้าเครื่องมือราคาแพงของประเทศอย่างมาก และมีความสะดวกในการใช้งานมากกว่าเครื่องมือที่นำเข้าจากต่างประเทศ

 ปัจจุบัน โรงพยาบาลมะเร็งอุดรธานีได้ริเริ่มพัฒนาต้นแบบการส่งยาเคมีบำบัด ด้วยหุ่นยนต์ผสมยาเคมีบำบัดไปยังโรงพยาบาลในสังกัดสำนักงานปลัดกระทรวงสาธารณสุขที่สามารถขนส่งยาได้ภายใน 3 ชั่วโมง เพื่อเป็นการใช้ทรัพยากรร่วมกันภายในเขตสุขภาพ ทั้งนี้ได้ดำเนินการส่งยาเคมีบำบัดร่วมกับโรงพยาบาลหนองบัวลำภู ตั้งแต่เดือนสิงหาคม 2565 และมีการลงพื้นที่เพื่อเตรียมความพร้อมขยายการบริการไปยังโรงพยาบาลเครือข่ายอื่นๆ ได้แก่ โรงพยาบาลหนองคาย โรงพยาบาลกุมภวาปีและโรงพยาบาลสมเด็จพระยุพราชท่าบ่อ เป็นต้น โดยอยู่ระหว่างการประเมินความคุ้มค่าทางเศรษฐศาสตร์ เพื่อเป็นข้อมูลประกอบการตัดสินใจสำหรับผู้บริหาร ในการตัดสินใจกระจายเครื่องมือดังกล่าวไปสู่ภูมิภาคอื่น ๆ เพื่อให้ประชาชนเข้าถึงบริการอย่างมีคุณภาพและเป็นธรรม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #โรงพยาบาลมะเร็งอุดรธานี #UDCH

 -ขอขอบคุณ- 21 มีนาคม 2566